**Z A P I S N I K**

**s 18. sjednice Gradskog vijeća Grada Delnica**

**(održane 24. rujna 2015. godine u Velikoj vijećnici, s početkom u 16,00 sati)**

Prisutni: Nada Glad, Željko Pjevac, Daniel Kezele, Boris Lozer, Marijan Pleše, Ivan Topić, Davorin Klobučar, Alen Janjušević, Josip Gašparac, Goran Pernjak, Lidija Žagar, Maja Kezele

Izostanak je ispričala vijećnica Jelena Pavić Mamula.

Odsutni: Dražen Magdić i Mladen Mauhar.

Osim članova Gradskog vijeća sjednici prisustvuju: Ivica Knežević, gradonačelnik, Gordana Piskač, pročelnica JUO, Davorka Grgurić, voditeljica Odsjeka za komunalni sustav, imovinu, prostorno uređenje i promet, novinari Novog lista, Radija Gorski kotar i Radio Rijeke, te službenice JUO Nikolina Muhvić i Klaudija Kumpar.

Sjednicu otvara predsjednica Gradskog vijeća Grada Delnica Nada Glad, konstatira da sjednici prisustvuje **12 vijećnika**, te postoji kvorum za pravovaljano odlučivanje.

Na Zapisnik s prošle sjednice nije bilo primjedaba te je isti jednoglasno prihvaćen.

Predsjednica navodi da nije dobila prijedlog za izmjenu ili dopunu dnevnog reda, amandman ili prijedlog za skidanje bilo koje točke iz današnjeg saziva, te predlaže sljedeći dnevni red:

1. Vijećnička pitanja
2. Odluka o podnošenju zahtjeva za ocjenu ustavnosti članka 19. Zakona o raspolaganju i upravljanju imovinom u vlasništvu RH
3. Odluka o podnošenju zahtjeva za ocjenu ustavnosti članka 91. stavak 3. zakona o obrani RH
4. Odluka o 6. izmjeni i dopuni Odluke o komunalnoj naknadi
5. Odluka o izmjeni vrijednosti boda za izračun komunalne naknade
6. Odluka o sklapanju sporazuma s HŠ
7. Odluka o osnivanju prava građenja na zemljištu u Poslovnoj zoni Kendar
8. Zaključak o prihvaćanju prijedloga izmjene Društvenog ugovora Trg. društva GSC d.o.o. Delnice
9. Odluka o obustavi isplate sredstava za redovito godišnje financiranje iz Proračuna Grada Delnica vijećniku Borisu Lozeru

Dnevni red je jednoglasno usvojen.

Točka 1.

Vijećnička pitanja

1. **Ivan Topić** podsjeća gradonačelnika kako je na sjednici Vijeća za prevenciju kriminaliteta 3. rujna 2015. godine jedna od točaka u raspravi bila i problematika Roma. Tada je donesen zaključak da bi bilo dobro kontaktirati pravne i fizičke osobe koje mogu pokrenuti postupak deložacije s divljih kampirališta u šumi i u objektima HŽ, što znači Turističku zajednicu, Hrvatske željeznice, Hrvatske šume i još neke privatne osobe. Zanimalo ga je da li se u tom pravcu išta pokrenulo. Dodao je kako postoji problem s Romima u Supilovoj 177, događaju se krađe, dovode se u opasnost ljudi i imovina, stalno je remećenje javnog reda i mira. Pita gradonačelnika može li nešto o tome reći, jer način na koji se „ta čerga ponaša više nije prihvatljiv i može dovesti do puno težih posljedica zbog rasta tenzija s druge strane“.

**Gradonačelnik:** Točno je da je održana sjednica Vijeća za prevenciju kriminaliteta na kojoj se, pred širokom lepezom svih onih koji bi trebali biti uključeni u tu problematiku, raspravljalo o tome te su donesene određene odluke, odnosno zaključci. Mi smo se, sukladno tome, obratili vlasnicima zemljišta koje je neovlašteno uzurpirano od romske ili hrvatske populacije – pripadnika Roma čiji se broj naglo povećao zbog izbornog marketinga . Ova problematika bila je tema i na Mjesnom odboru Brod na Kupi i gdje je velik broj ljudi izrazio svoje nezadovoljstvo odnosno negodovanje sa svime što se događa. U tom smislu doneseni su konkretni zaključci te će svi stanovnici Kupske doline, dijela jurisdikcije koji spada pod MO Brod na Kupi, potpisati zaključke na peticiji prema nadležnim tijelima od kojih ćemo, u okviru ovlasti koje imamo, inzistirati da se nešto poduzme, jer takva situacija ugrožava resurse i vrijednosti koje su dolje neupitni ali ih nitko od zainteresiranih, znajući za ovu situaciju, ne želi. Ne žele krenuti s ulaganjima ili kupnjom nekretnina koje bi se valorizirale u gospodarskom smislu. To je zasigurno tema na čemu ćemo raditi i ustrajati na rješenju situacije. Svjesni smo toga da oni nisu ovdje od jučer, da su tu već desecima godina i vjerojatno će biti teško očekivati da će otići, ali ćemo inzistirati da se podvedu ili uvedu u jedan prihvatljiv red, u jedan sustav koji svi moramo poštovati. Što se drugog pitanja tiče dobio sam mnoge individualne prijave od neposrednih susjeda, ljudi koji žive u blizini Supilove 177 i koji također upozoravaju na događanje neželjene situacije. Uputio sam pismo-zamolbu Policiji da konstatira tko je na toj adresi nastanjen, koliko ljudi i odakle su došli. Bez obzira na pravni osnov naša je obveza inzistirati da se poštuju osnovna pravila javnog reda i mira. Jer, svi oni koji tamo žive imaju pravo na mirnu svakodnevicu. Naravno da je tu bitna i institucija Prekršajnog suda i drugih pravosudnih institucija ukoliko se podnesu odgovarajuće prijave za djela koja im se mogu dokazati i imputirati i naravno da će morati snositi posljedice. U svakom slučaju ono što možemo to i činimo. Nadalje, imamo slučaj provale u stan u Lučicama u Kendru, jedne obitelji gdje smo promptno reagirali i molili Elektroprimorje da ne ukopča struju, jer su ušli u vlasništvo RH. Istina, obitelj se brzo snašla na način da je probila zid i priključila se na struju njihove tete. U posljednje vrijeme počeo je nered s nekontroliranim puštanjem pasa, divljanjem automobilima te smo zamolili Policiju da barem dva ili više puta dnevno patrolira tim lokacijama i pokuša ih dovesti u red, što policija može a Grad ne može radi svoje nenadležnosti. Suradnja s Policijom je dobra no ako neće biti rezultata morat ćemo se direktno obratiti Policijskoj upravi u Rijeku.

**Ivan Topić:** Retoričko pitanje – ako institucije ove zemlje već mjesecima ili godinama ne nalaze rješenje za takve slučajeve - kakvu nam poruku šalju? Trpite, ili uzmite stvar u svoje ruke! Ovo zaista više nema smisla.

**Gradonačelnik:** Smatram da nije dobro rješenje uzeti stvari u svoje ruke ali mogu shvatiti da sve ima granicu pa čak i strpljenje. Nama je možda lakše govoriti odmaknutima otuda, ali ljudima koji tamo žive sigurno nije ugodno. No da vam kažem nešto i o kontejnerima koji su došli u Brod na Kupu: još jedan je mogao biti dodijeljen, uvjetno rečeno, radi većeg standarda i komfora no svjesno ga nismo dali jer smo dobili informaciju da se dolje, u ilegalnoj zoni želi naseliti još jedna nova romska obitelj. Naš je stav i zaključak, bez obzira kako će to netko tumačiti, da nećemo dozvoliti novo naseljavanje Roma.

1. **Marijan Pleše:** Poznate su mu proračunske veličine i raspon mogućih usluga kroz to. Glede čišćenja snijega zna da postoje prioriteti na dionicama koje se moraju održavati, kao i da postoji granica početka čišćenja. Ipak, prenosi negodovanje nekolicine koji tvrde da je nedavno ralica došla kasno, pa pitaju što bi bilo da je bio radni dan. Znaju da sredstava nema, ali… ljudi su naučeni na određeni standard, očekuju još više očišćenu ulicu ili prijete kako će izostati uplata komunalne naknade.

**Gradonačelnik:** I sami ste bili svjesni svih uvjeta i troškova s obzirom da ovakve zime nisu bile rijetkost. Rijetke su bile one kad nije bilo takvih uvjeta i naravno da je jedan od najvećih troškova koje je podnosila komunalna naknada bio snijeg. Postoje limiti koji su propisani kao nekakva obveza kad se više ne može štedjeti, kada moraju ralice izaći van. Sami ste spomenuli da prioriteti postoje i oni se ne smiju zaobilaziti pogotovo radi funkcioniranja grada u vitalnim segmentima. Znate jednako dobro kao i ja da su to svakako javne institucije, škole, Dom zdravlja, Vrtić, javne ustanove, a naravno onda i naselja prema koncentraciji. Mogu samo sa žaljenjem konstatirati da ovoga časa „jedemo“ 2016. godinu jer u proračunu nemamo niti jedne lipe planirane za zimsku službu do kraja ove godine. Rebalans je naime bio takvih financijskih uskosti da nije bilo prostora planirati niti kunu za zimsku službu do kraja ove godine. To pak ne znači da se grad neće čistiti i da su primjedbe neopravdane. Ljudi su naučeni na određeni standard, ali… dobro je da je puno kvalitetnije očišćeno, dobro da su ulice šire ali jednako tako bi bilo dobro kad bi imali svi snjegobrane pa nam s krovova u ulicama – Školska, Amerikanska, Matice hrvatske, ne bi prometnice zasipavao snijeg te ne bi već očišćenu ulicu morali ponovo čistiti jer su to dodatni troškovi. To ne znači da ćemo grad ostaviti prometno odsječen radi onih koji nemaju snjegobrane, ali ćemo protiv takvih jednom morati pokrenuti određene mjere.

1. **Goran Pernjak** pita gradonačelnika da li su svi radovi na rekonstrukciji Supilove ulice završeni i da li je pročistač otpadnih voda u funkciji?

**Gradonačelnik:** Usuđujem se uvjetno reći da su najvažniji radovi na Supilovoj ulici završeni, najveća strepnja je bila oko finiširanja završnog dijela na voznoj plohi jer su svi poklopci virili 4 cm u visini završnog sloja asfalta, no i taj dio je prošlog ponedjeljka i utorka definitivno završen. Ono što nije završeno to su prolazi, što privatni - što javni, oni su uglavnom uređeni, potamponirani u najvećem dijelu, jedan manji dio je i asfaltiran i taj dio će se završiti kad vrijeme to dozvoli. S obzirom na kvalitetu asfalterskih radova upitno je, ako se ovakvo vrijeme nastavi, da li će to biti moguće ove godine ali svakako će se napraviti na proljeće. Nije i neće biti napravljeno u ovoj godini dio obveze koji je ostao iz 1.a) i 1.b) faze, a to je sanacija objekata, jer su nastala oštećenja radi spuštanja. No, ono što nije napravljeno do kraja godine dovršit će se sljedeće godine. Što se pročistača tiče, radovi su vrlo intenzivni, jako žestoko se radi jer se želi održati ugovorna obveza na kojoj inzistiraju Hrvatske vode koje sufinanciraju s 90 % (a mi 10%) i po ugovoru pročistač mora ići u probni rad do kraja ove godine. Dakle, komentar i reakcija direktora Komunalca jest da nema niti jednog razloga da se to ne ostvari.

**Goran Pernjak**: Smatra to pohvalnim, jer…rad pročistača direktno utječe na izvorište pitke vode na izvoru Kupice. Naravno da će onda i Komunalac najvjerojatnije puno manje klora stavljati u našu delničku vodu.

**Gradonačelnik**: Komentirajući Supilovu rekli smo da je to prije svega kapitalni i komunalni ali i ekološki projekt, jer je upravo krajnji cilj zaštita izvorišta pitke vode bez obzira što će sporadičnog zagađenja biti zbog cijeđenja s cesta. Oni sadržaji koji su u aglomeracijama kao što je ovaj grad najopasniji, će biti kontrolirani i u tom segmentu sigurno kvaliteta vode na izvorištima bit će kudikamo bolja i drugačija nego sada.

1. **Željka Pjevca** je zanimala regulacija prometa po nekim raskrižjima u gradu. „Zadnjih mjesec i pol svjedok je dviju prometnih udesa na križanju ulica Školske i Prolaza braće Šnajdar“. Interesiralo ga je je li moguće vratiti regulaciju prometa na prijašnje stanje?

**Gradonačelnik**: I sâm sam bio, u dva navrata, svjedokom nesreća na tom dijelu. Prolaz braće Šnajdar je prioritetan u odnosu na ulice koje dolaze sa zapadne strane (Amerikanska, Školska, Radićeva, Matice hrvatske), presijecaju tu ulicu s prednošću ali to malo tko od vozača „doživljava“ pa često dolazi do nezgoda. Naravno da se radi o nerazvrstanim cestama i da je isključiva nadležnost JLS da može i promijeniti tijek prometa drugačije nego što je on sada. No za to treba napraviti stručnu prometnu ekspertizu, jedno prometno rješenje koje ako, se ne varam, ide na prethodno odobrenje Policijskoj upravi, i ako je to zadovoljavajuće tada ide odluka odnosno izmjena odluke o prometu na sjednicu Gradskog vijeća. Svakako ćemo detaljno razmotriti taj problem i možda je i zapravo dobro rješenje da se okrene promet upravo radi sigurnosti ljudi koji tu prolaze. Evo, na nesreću i naša vijećnica J. P. Mamula je također tu stradala, i da ironija bude veća, „lupila“ ju je njena kolegica iz Doma zdravlja. Činjenica je da ljudi vrlo olako doživljavaju taj smjer prometa i ne poštuju prometne znakove koji upozoravaju da se radi o ulici s prednošću prometa. Razmotrit ćemo i pokušati donijeti najbolju odluku.

1. **Davorin Klobučar** pita gradonačelnika ima li novosti glede nabavke defibrilatora za kojeg je postavio pitanje na prošloj sjednici. Pa iako je dobio odgovor u pisanoj formi, kako se radi o bitnom uređaju za naš Grad, interesira ga ima li novosti i kakvih.

**Gradonačelnik**: Nakon inicijative ništa novo se nije desilo osim onih informacija koje smo dobili da u Domu zdravlja PGŽ Ispostavi Delnice postoji jedan kvalitetniji defibrilator koji je tamo instaliran, a činjenica da ovakvi aparati kada se jedanput koriste moraju mijenjati dio koji je u nj instaliran… a baš izmjena toga dijela koji spašava čovjeka košta oko 5.000 EUR-a i to je bio razlog da o tome ovog časa nismo raspravljali. U jedno bogatije, skorije vrijeme, sigurno će to biti temom o kojoj ćemo raspravljati pogotovo, jer smo dobili odgovor Doma zdravlja da oni mogu vrlo promptno reagirati na svim manifestacijama gdje je prisutna zdravstvena služba. A kad se radi o manifestacijama izvan grada takav jedan aparat bi bio više nego dobro došao. No, ovoga časa pet tisuća EUR-a je ogroman novac, pogotovo sada kad tražimo financijsko rješenje za mnogo toga pa i za zatvoriti konstrukciju za sanaciju visećeg mosta. Zato, kad bismo vagali jedan i drugi prioritet… kad već postoji uređaj u Domu zdravlja skloniji sam ideji da prvo riješimo pitanje visećeg mosta.

1. **Alen Janjušević** pita gradonačelnika što je s projektom toplane u Delnicama. To je bila jedna od vitalnijih gradskih investicija i interesira ga da li sadašnja vlast ide tragom prethodnika koji su započeli taj projekt.

**Gradonačelnik**: Projekt je zapravo u nekoj nedefiniranoj fazi. Kontaktirali smo kontaktiramo i dalje s glavnim nositeljem investicije gospodinom Ćorkom, on je nedavno doveo predstavnike „Petrola“ koji su iskazali zainteresiranost za nusprodukt kogeneracije: on bi proizvodio struju, a toplinska energija bi se koristila za zagrijavanje domova. No, kad su čuli statističke realno moguće subjekte, koji bi se priključili, nakon dan-dva su se javili s odgovorom da odustaju, da nisu zainteresirani. Mislim da će gospodinu Ćorku (ako već nije) u kratkom roku isteći lokacijska dozvola i dozvole koje je do sada skupio, s time se približava i istek roka za koje je dobio zemljište da bi ga materijalizirao, tako da će se vjerojatno nastaviti aktivnosti vezano za taj projekt. No, valja dodati kako i nakon sastanaka, koje smo imali u Agenciji za javno-privatno partnerstvo, na žalost ostaje i dalje problem onoga koji bi distribuirao nusprodukt odnosno toplinsku energiju. To je najveći kamen spoticanja: nema dovoljno zainteresiranih koji bi se definitivno priključili a da bi to bilo isplativo za graditelja distribucijske mreže.

**Alena Janjušević**a je interesiralo da li Grad, nakon isteka rokova za potencijalnog investitora, razmišlja o drugom načinu iskorištenja tog zemljišta ili ostaje na istoj priči?

**Gradonačelnik**: U svakom slučaju pravo je sadašnjeg vlasnika da materijalizira investiciju koju je želio ostvariti. Dok se ne aktualizira istek tih rokova ne možemo govoriti o tome što će se dogoditi ali kad do toga dođe, on će kao što to ugovorni odnosi definiraju, morati vratiti zemljište bez naknade, a mi ćemo imati otvorenu mogućnost raspisivanja pozivnog, informativnog natječaja za neke nove investitore. U međuvremenu se pojavio još jedan problem vezan za rješavanje imovinsko-pravnih odnosa. Naime, vlasnik Tiskare je prilikom gradnje i podizanja ograde, ušao u javno dobro i u međuvremenu je zbog nekih financijskih dubioza (a to je OTP banka sa sjedištem u Zadru postala fiducijalni vlasnik) i mi smo rješavajući pitanje gospodina Ćorka, i ceste koja treba proći tom zonom, pokušali riješiti na način da se izuzme javno dobro, da se promijeni okućnica, da uđe u imovinu odnosno vlasništvo te Tiskare, a da se onaj dio zemljišta kompenzira s ovim dijelom i da isplatimo razliku otprilike 700 m2 (400 m2 nam je ušao u vlasništvu, 1100 je cijela čestica) tako da su i sa te strane neriješeni imovinsko-pravni odnosi. Imamo kvalitetnu komunikaciju s OTP bankom i kad bi se desila pozitivna epizoda u rješavanju te toplane (energane) ja se nadam, barem prema zadnjim informacijama iz OTP banke, rečeno je da su spremni riješiti imovinsko-pravne odnose na način da bi bila moguća kupoprodaja. Bude li potrebna i suglasnost tog vlasnika, jer oni su samo fiducijalni vlasnici, bar ćemo imati i to pitanje riješeno, jer bez toga nećemo moći raditi prometnicu.

1. **Nada Glad**: Gradonačelniče na zgradi bivšeg Goraninovog skladišta u Delnicama, u Ulici Podštor montirana je bazna stanica VIP-a, svega 100 metara je udaljena od stambenih zgrada tamošnjih ulica – Matoševe, Ujevićeve, Kranjčevićeve a na 50 metara od trgovačkog centra Konzum. Signal joj je vrlo jak čak i u izoliranim komorama Konzuma. Našeg sugrađanina, tamo spomenutog-stanujućeg u zgradama do, Rasima Karalića zanima jačina bazne stanice, te shodno tome štetnost zračenja, zatim tko je dao privolu montaže na rečeni objekt. I, da li je pravilo kad se napučuje nova lokacija, odnosno obveza onoga tko montira stanicu, da to prijavi gradu?

**Gradonačelnik**: Na dio pitanja tko je dao suglasnost ne mogu odgovoriti ali možemo provjeriti. Siguran sam da je to napravljeno sukladno važećim pravilima i postupcima ali u svakom slučaju radi se o napravama koje inače, gdje god se pojavljuju, uznemiruju ljude, jer je činjenica da postoje doze zračenja. Kakve su te doze ne mogu ovoga časa reći. Siguran sam da postoje institucije koje kontroliraju ta zračenja, a ispitat ćemo da li postoji i u kojim dinamičkim rokovima obveza vlasnika tih uređaja da kontrolira ispravnost tih uređaja da ne bi eventualno došlo do prekoračenja onih razina zračenja koja su uobičajena i koja nisu štetna za zdravlje. Ne mogu ovog trenutka dati kvalitetniji i precizniji odgovor ali ćemo potražiti one koji se bave tom problematikom i vidjeti na koji način možemo provjeriti štetnost zračenja. Ono što znam, s obzirom na neka iskustva koja sam u tom smislu imao u Zagrebu vezano za potrebe Holdinga i nekakve uređaje sličnog tipa, nas su proizvođači uvjeravali da se trebaju najviše bojati oni koji su na kraju i izvan „kišobrana“ jer oni koji su u samoj blizini zračenje je gotovo nikakvo ili potpuno nebitno i neopasno dok oni, koji su na krajevima – ti se trebaju bojati. Mi moramo utvrditi gdje je kraj tih kišobrana odnosno kakva su to zračenja. Te odgovore će morati dati ovlaštene stručne institucije. Grad će zatražiti odgovore.

1. **Ivan Topić**: Zanima me kakvoća vode, tko kontrolira i koliko često se kontrolira jer je ovih dana velika razina klora u vodi. Tko donosi odluku da se voda proglasi da li je ili nije za piće? **Gradonačelnik**: Znam da se voda mora uzorkovati u određenim dinamičkim periodima zavisno i o hidrometeorološkim prilikama. U svakom slučaju onaj tko je obvezan to činiti i koji to radi je KTD Komunalac vodoopskrba i odvodnja, a analizu radi stručni ovlašteni laboratorij u Rijeci. Koja je dinamika ne znam, potražit ćemo odgovor od Komunalca pa ćemo pisanim putem obavijestiti sve vijećnike čim dobijemo odgovor.
2. **Marijan Pleše** je pitao pročelnicu Gordanu Piskač, s obzirom da će pročistač do kraja ove godine početi s probnim radom, da li postoji izračun za kućanstva, koja će biti cijena kubika te što je s onima koji nisu priključeni na kanalizacijski sistem. Da li će oni morati plaćati paušal pa ga onda kompenzirati s čišćenjem septičkih jama?

**Gordana Piskač** je odgovorila kako Komunalac još nije dao cijenu pročišćavanja kubika vode. A što se tiče onih koji nisu priključeni na kanalizacijski sustav vjerojatno bi za njih bilo jedno od rješenja da i oni plaćaju odvodnju a da za uzvrat imaju besplatno pražnjenje septičkih jama. No, ponovila je, da nikakva odluka još nije donesena.

**Marijan Pleše**: Probni rok ima svoju dinamiku, koliki je on?

**Gordana Piskač**: Vjerojatno će to trajati cijelu godinu da se vidi kako će pročistač raditi, onda će se znati koliki su troškovi, koliko je korisnika i moći će se napraviti računica.

**Gradonačelnik**: Mislim da je u ugovoru definirano da će probni rok trajati dvije godine što je svakako u interesu da sustav kvalitetno zaživi.

1. **Alen Janjušević** pitanje upućuje gradonačelniku: Interesira me, budući da se načelno kroz sinergiju grada i PGŽ (koja je prvotno išla u pozitivnom smjeru) zapravo odustalo od projekta tzv. Hotela Sport. Interesira me da li ste razmišljali u koju će se funkciju staviti rapidno propadajuća zgrada stare ambulante u Delnicama, da li je njena funkcija već determinirana, da li ova vlast ima ikakvu viziju, ako već nećemo graditi hotel, što ćemo napraviti s tim objektom. S druge strane ako želimo razvijati turizam drastično nam fale turistički smještaji gdje bismo smjestili goste. Da li u tom smislu vi zajedno sa suradnicima imate bilo kakav plan rješavanja tog problema?

**Gradonačelnik**: Ovo Vijeće donijelo je Odluku o raskidu Sporazuma o tripartitnoj gradnji odnosno financiranju Hotela Sport, jer se i župan Komadina suglasio da se jedan takav projekt odnosno hotel ne može i ne smije graditi sredstvima proračunskih korisnika. Na tom tragu sam pokušao naći odgovore na pitanja, a bio sam slobodan zatražiti i stručnu ekspertizu odnosno prethodno mišljenje na mogućnost i opravdanost gradnje jednog takvog objekta. Njegovo sam mišljenje prezentirao na jednoj od sjednica, radi se o svjetski poznatom arhitektu s goranskim korijenima koji je projektirao najveće hotelske komplekse od Dalekog istoka pa sve do bogatog zapada. Radi se o gospodinu Remi Malnaru. Zašto se on uključio? Zato što su njegovi korijeni tu u Delnicama, tu gdje je sada Kineski dućan, cijeli taj kvart je bio njihov i jedan veliki dio imovine im je i vraćen. Želio je pomoći u realizaciji jednog tako važnog projekta smatrajući da to Delnicama treba. Naša komunikacija je završila na ponudi kojom je on izrazio, po njima, minimalnu cijenu izrade studije opravdanosti, odnosno financijske prihvatljivosti jednog takvog projekta o čemu sam također informirao Županiju i prije otprilike 3 tjedna održao sastanak na tu temu gdje je bio predstavnik Ureda za regionalni razvoj i predstavnik Ureda za sport, turizam… gdje je prihvaćen takav prijedlog na način da je „PGŽ rekla da će u svom financijskom planu, proračunu za 2016., osigurati sredstva za izradu takve studije. Taj prijedlog međutim smatra dvojbenom lokacijsku prednost budućeg hotela na mjestu starog doma zdravlja u odnosu na lokaciju sadašnjeg V-1 iako ja još uvijek mislim da je šansa na strani starog doma zdravlja. Vidjet će se, međutim, što će reći studija isplativosti, potvrdi li prednje rečeno onda će biti ključno pitanje ovo što te Vi pitali: što s ovim prostorom, što s ovom zgradom odnosno namjenom? Prema tome ne mogu odgovoriti na pitanje jer još ne znam odgovor stručne studije koja treba reći da li postoji opravdan razlog i izvjesnost da će se takva investicija i desiti ili će definitivno i jedna i druga lokacija biti slobodne za neke druge aktivnosti. Nadam se, prema svim pokazateljima koji su izneseni, pozitivnom rješenju ovog pitanja, da bi studija mogla reći da to ima smisla i opravdanja graditi i da će se onda na temelju takve ocjene doista pored investitora, ne onog klasičnog kako smo naučeni, desiti i turoperatori kao zainteresirani suinvestitori koji će, zajedno s glavnim ili više investitora graditi hotel namijenjen konkretnoj kategoriji gostiju. To je danas svjetski trend: prvo analiza i broj izvjesnih konzumenata a onda gradnja! S tim sam ljudima sve dogovorio, vjerujem im, a vjerujem i da će namjenska sredstva, oko 25 tisuća EUR-a, za izradu studije osigurati PGŽ. O svemu ćete na vrijeme biti informirani.

**Alen Janjušević**: Hvala na odgovoru. Postavio sam pitanje iz razloga da stavimo u odnos moguću iskoristivost sportskih objekata u gradu koji na žalost ne daju rezultat koji bi trebali davati, odnosno oni su u potpunosti neiskorišteni. Ako su objekti neiskorišteni onda se gubi svrha njihovog održavanja jer postaju samo trošak. Mi nemamo uvjete koji se danas u suvremenom sportu traže. S druge strane imamo objekte koji rapidno propadaju i pitanje je bilo u tom smjeru: hoće li budući investitor na lokaciji V-1 izgraditi taj hotel i namijeniti ga za nešto drugo, već prema svojoj viziji? Ponavljam, dakle: objekti mogu živjeti samo ako mi za te objekte osiguramo korisnike. A da bismo to učinili moramo hitno stvoriti smještajne kapacitete! Na žalost, sve ovo o čemu ste vi govorili je neka vrlo daleka budućnost. Volio bih naravno da se ona i ostvari, iako je mi - s obzirom na situaciju u kojoj jesmo - ne možemo čekati.

**Gradonačelnik:** Razumijem Vas iako, bojim se, da se nismo razumjeli. Nisam govorio o investitoru, ja sam govorio o uvjetima koje treba prethodno ispuniti da bi do investicije došlo. Dakle, uopće nije upitno da ove objekte treba valorizirati na bitno drugačiji način, te da su jedan od vrlo važnih uvjeta kvalitetni odnosno odgovarajući smještajni kapaciteti. Zato se i zalažem za odgovor temeljem studije i procjene koliko to ima smisla. Nama je, na primjeru cijele zemlje, dosta atraktivnih a nekorištenih projekata. Nama treba objekt, koji će biti barem dvije trećine godine pun, da bi bio samoodrživ. Nadam se da će tomu pridonijeti – dobio sam danas i prijedlog odluke koja je vrlo važna i donosit će se na sjednici GSC-a u ponedjeljak - ime novog direktora i drago mi je da je NO predložio osobu koja je cijeli svoj radni vijek radila kao menadžer isključivo u prodaji, koji je radio samo prodaju – od direktora prodaje „Zvečeva“ i sličnih uglednih velikih trgovačkih objekata. Mislim da nama ne trebaju ljudi koji će upravljati investicijom, jer za to postoje nadležne službe i tijela i u Županiji, i u krajnjoj liniji već netko tko će ove resurse, koje sada imamo, znati dobro prodati. Prema tome ja se nadam i jednom i drugom. U svakom slučaju mi ćemo, čim se usvoji proračun Županije, inzistirati na hitnosti rješavanja ovih financija da bismo mogli dogovoriti daljnje aktivnosti sa strukom koja će pokušati dati odgovore ima li opravdanja graditi jedan takav hotel i koja će sama naći investitore.

Točka 2.

Nada Glad: Dobili smo obrazloženje zašto bismo odluku trebali donijeti, znamo razloge zbog čega se to čini.

Goran Pernjak: Vidi se iz ovog članka da je narušeno ustavno načelo jednakosti tako da ću glasati za odluku.

Alen Janjušević: Što se tiče ovih zahtjeva za procjenu ustavnosti mi smo trebali imati sjednicu Komisije za Statut, Poslovnik i normativnu djelatnosti, no na žalost na sjednici nije bilo kvoruma pa nismo ni mogli donijeti nikakav formalni zaključak glede ove dvije točke dnevnog reda. Što se tiče zahtjeva za ocjenu ustavnosti on je u potpunosti opravdan, mislim da je materijal relativno dobro složen i nije logično da se RH izuzima iz sustava obveznika plaćanja komunalne naknade što je protivno načelu pravednosti a ne samo jednakosti. Mislim, ukoliko budemo imali sreće, da bi ovaj zahtjev mogao proći na Ustavnom sudu. Ustavni sud za ocjenu zakona, odnosno za razmatranje ima 60 dana i onda u roku godine dana mora napisati svoju odluku tako da ćemo sigurno više od godine dana čekati na odluku Ustavnog suda. Koliko sam upoznat u gradu se radi i na još nekim drugim pitanjima vezanim uz komunalnu naknadu pa bi bilo dobro da nam to kolegice objasne. Još jednom: pravno-tehnički je sve u redu, a inicijativa Grada je u potpunosti opravdana.

Davorka Grgurić: Pokrenuli smo jednu, a još su dvije ustavne tužbe u pripremi, za naplatu komunalne naknade za vojno skladište V-2, do sad smo što tužbama što žalbama prešli put od drugostupanjskog, prvostupnog Upravnog suda te Visokog upravnog suda. Visoki upravni sud donio je presudu po kojoj se odbija naša žalba, pa smo krenuli u proceduru upravne tužbe na ta rješenja, u konkretnom slučaju radi se, dakle, o vojnom skladištu V-2 koje čini zemljište, objekti, skladište i uprava, što otprilike čini 3 ustavne tužbe i dva prijedloga za podnošenje zahtjeva za ocjenu ustavnosti. Puno je tu nedoumica ali tu su i ogromna sredstva koja nama nedostaju u proračunu. Na razini Hrvatske nas ima poprilično, slično je krenuo i Grad Slunj i stigao do Ustavnog suda, dok su druge lokalne uprave stale na upravnim sudovima.

Gradonačelnik: Krenut će Pula, Općina Čavle… mislim da je ključno reći zapravo nekoliko stvari, a to je prije svega da je komunalna naknada prihod jedinica lokalne samouprave definiran Zakonom o komunalnom gospodarstvu, ona je strogo namjenska i zna se točno na što se i zašto smije koristiti. Nastavno taj Zakon o komunalnom gospodarstvu je ovlastio, naravno kada gradsko vijeće donese odluku o komunalnoj naknadi, nadležno upravno tijelo da donosi rješenja koga će sve obvezati na plaćanje komunalne naknade i kolika je ona, i jedino je to upravno tijelo ovlašteno nekoga osloboditi od plaćanja trajno ili djelomično. Prema tome ne može se ni jedan zakon postavljati iznad posebnog propisa koji između ostalog regulira i komunalnu naknadu A UPRAVO SE TO OVDJE DESILO. Dira se u izvorne prihode jedinica lokalnih samouprava, a sami vidite posljedično između ostalog kataklizme po osnovi uskraćenih poreznih prihoda. Sad su nam uskraćeni i strogo namjenski prihodi iz kojih se financira komunalni standard odnosno komunalna infrastruktura, i to je temelj radi čega nećemo odustati jer smatramo da svakako treba poštivati institucije sustava ali ne na način da nam mogu raditi štetu bez ikakvih opravdanja ne poštivajući one temeljne propise koje su sami donijeli na najvišem zakonodavnom tijelu, a to je Sabor… koji sada, taj isti Sabor de facto radi takve propuste da donosi raznoobvezujuće „nezakonite zakone“.

Marijan Pleše: Imali smo proteklih 7-8 godina problema upravo s tom pričom zakonodavne vlasti vezano za tunele, vijadukte. Izračuni su napravljeni, ali ništa drugo nije bilo u redu, lokalna samouprava je jednostavno bila zakinuta. Čak smo pred jedno 7 godina rekli: „ 'ajmo sad sve JLS Gorskog kotara, zbrojite što je to zauzela pruga, što cesta, što jezero, dalekovodi, naftovodi, plinovodi. Sve je to smanjilo našu radnu i životnu površinu, narušilo naš logičan razvoj pa smo zatražili odštetu. Ne da bi se obogatili nego da bismo lakše živjeli. No, uvijek smo naletjeli na ogradu, kamen, ismijavanje čak i prijetnje“.

S obzirom da više nije bilo prijavljenih za raspravu predsjednica istu zaključuje i poziva vijećnike na glasovanje. Nakon glasovanja konstatira da je Gradsko vijeće jednoglasno donijelo **ODLUKU o podnošenju zahtjeva za ocjenu ustavnosti članka 19. Zakona o raspolaganju i upravljaju imovinom u vlasništvu Republike Hrvatske** koja se prilaže i čini sastavni dio Zapisnika.

Točka 3.

Gradsko vijeće je jednoglasno i bez rasprave donijelo **ODLUKU o podnošenju zahtjeva za ocjenu ustavnosti članka 91. stavka 3. Zakona o obrani** koja se prilaže i čini sastavni dio Zapisnika.

Točka 4.

Nada Glad navodi da je Odluku razmatrao Odbor za komunalne poslove, prometno i prostorno uređenje te zaštitu okoliša, koji se striktno ne protivi ovim odlukama jer Grad i gradska uprava nemaju načina na koji bi se nadoknadio nastali manjak, ali smatraju da je ovo izuzetno nepopularna mjera koja ide direktno na štetu građana grada. Odbor stoga predlaže da se privremeno odgodi donošenje ovih odluka.

Ivan Topić je nastavio s tumačenjem prijedloga Odbora kojem je donošenje odluke o povećanju komunalne naknade bila predmetom rasprave: „Odbor predlaže da se privremeno odgodi donošenje ovih odluka te ovim putem apeliramo na gradonačelnika i gradsku upravu da ubuduće, prije sastavljanja ovakvih odluka sazovu savjetodavna (zapravo radna tijela GV) kako bi se zajednički pronašlo najbolje rješenje. Takvo koje bi najmanje išlo na štetu građana. „Ja dijelim stav Odbora“, dodao je Topić i nastavio „ i pitam čemu savjetodavna tijela ako ih ne uključujemo u donošenje ovako bitnih odluka? Čemu od njih tražimo njihovo mišljenje? Mislim da smo morali oko ovoga imati malo veću raspravu pa stoga ja ovo neću podržati!“

Gordana Piskač objasnila je kako se mišljenje Odbora odnosi na sljedeću točku dnevnog reda.

Goran Pernjak isto smatra da ta mjera nije popularna, no imali smo i prethodne odluke kojim idemo u bitku, prema točkama dnevnog reda 2. i 3. tražimo ocjenu ustavnosti za izgubljeno-oduzeto, pa vas pitam gdje ćemo uzeti nedostajući novac? Ja ću glasati ZA!

Alen Janjušević: Mislio sam da će si gospodin gradonačelnik u ovoj točki osigurati većinu u Vijeću što je i logično budući da su gospoda sa njegove liste. No, ja bih zamolio sve, a posebno gospodina Pernjaka da, prije nego što nešto kaže, razluči sve elemente. Prethodne točke, kojima tražimo ocjenu ustavnosti zakona pred Ustavom i ovo sada su dvije različite stvari. Da država po sadašnjim zakonima nije obveznik plaćanja komunalne naknade jedinicama lokalne samouprave nije pošteno. Zakoni su međusobno kontradiktorni pa mi tražimo od države da plati ono što je naše međutim, kad se govori o povećanju komunalne naknade na području Grada Delnica, onda je to direktni udar na građane. U uvjetima u kojima se danas naši građani nalaze, gdje većina živi na rubu egzistencijalnog minimuma, u okolnostima u kojima treba malo sagledati strukturu nezaposlenih i strukturu obrtništva i malog poduzetništva u Gradu Delnicama. Ništa ne znamo o stanju našeg poduzetništva, ali znam da je građanin siromašan i da povećanje komunalne naknade ne dolazi u obzir. Gospodarski smo na samom dnu i ja se ne slažem da našim građanima povećamo komunalnu naknadu. Znate da mnogi ljudi ne rade, da žive ispod ruba dozvoljenog egzistencijalnog minimuma, plaća u Konzumu je primjerice 2.300-2.400 kuna a možda radi samo jedno iz obitelji. S druge strane ne možemo reći da je ovaj prijedlog odluke pravičan i sa te strane što se kaže da se od plaćanja komunalne naknade izuzima proizvodni sektor i da se sve ostavlja na onom uslužnom sektoru i na građanima. Nemoguće je da ta mjera jednako pogodi jednog Todorića ili jednog - recimo malog obrtnika. Da ih nabrojim u Delnicama, idem od svog prijatelja Gorana Briškog i njegovog Autoshopa „Briški“ pa na gospodina Jerbića, pa na Gorančicu… to će ti ljudi itekako debelo osjetiti, jer je to povećanje za 50%. Ja predlažem da se ova točka povuče s dnevnog reda do trenutka dok ne vidimo kakav će biti razvoj situacije glede ustavnih tužbi odnosno kakav će biti rezultat zahtjeva za ocjenu zakonitosti koji su upućeni Ustavnom sudu. Ne, ja se s tim apsolutno ne slažem, a to je i službeni stav SDP-a. S druge strane a ja ću sad tu reći nešto i politički, bez namjere da vrijeđam. Lista gospodina gradonačelnika, koja to predlaže je dobila izbore metodom koja je legitimna - od vrata do vrata nudeći svoj program, svoje ideje i tako dalje, s osnovnom porukom: živjet će se bolje! Volio bih da istom metodom ta ista lista sada ode od vrata do vrata i da pita svakog pojedinog građanina, koji je glasao za tu listu da li je on za to da se za 50 % poveća komunalna naknada? Ili je možda za to da se još dupli rez napravi na plaćama u gradskim službama, u trgovačkim društvima kojih je Grad većinski vlasnik i ustanovama kojima je Grad osnivač? Baš bih volio čuti i vidjeti kakav bi odgovor bio. SDP je striktno protiv! Jer - ovo nije samo nepopularna odluka, ovo je odluka direktno protiv građana Grada Delnica i ja apeliram da se ovaj prijedlog odluke povuče s dnevnog reda!

Goran Pernjak: Gospodin Janjušević je rekao nekoliko stvari, no ja bih se osvrnuo samo na jednu: on kaže da je odluka direktno na štetu građana Grada Delnica s čime se apsolutno ne slažem zato što ćemo povećanim izdvajanjem za komunalnu naknadu neke nužno potrebne stvari u gradu pokriti, a koje bez tog povećanja nećemo biti u mogućnosti.

Alen Janjušević, replika gospodinu Pernjaku: Nađite drugi financijski način kako pokriti manjak. Nemojte neprestano pokrivati uzimajući od građana. Građani nisu generatori tog manjka. Vi praktički tvrdite da nedostajućih milijun sedamsto tisuća kuna, izostalih s državne razine, trebaju umjesto države dati građani kroz povećanje komunalne naknade. Gospodine Pernjak, Vas su građani birali ne da im date dodatni teret ili da ih dodatno financijski opterećujete (već su dovoljno opterećeni!), nego su vas birali da nađete rješenje kako ćete generirati višak vrijednosti na način da se to ne prevali preko njihovih leđa.

Marijan Pleše: Obraćajući se vijećniku Pernjaku odgovorio je zapravo vijećniku SDP- a, Alenu Janjuševiću, jer je upravo SDP, dakle njegova stranka, ukinula brdsko-planinski zakon i uvela nenaplatu komunalne naknade za vojne objekte na terenu, ona je puno toga umanjila, te su posljedice kakve jesu. „Teško je kad ti država mati okrene leđa, pa si prisiljen tražiti rješenje kroz prirez, kroz ovo-ono. Kad sam bio gradonačelnik imali smo i komunalnu naknadu i doprinos, brdsko-planinski zakon je davao benefite i lakše smo preživljavali. Izglasamo li danas povećanje komunalne naknade dakako da je nepopularna mjera, ali čime ćemo pridonijeti da se barem umanje minusi?“

Gradonačelnik: Želim samo kratko podsjetiti na neke važne stvari: povećanje komunalne naknade u biti jest nepopularna mjera ali podvlačim TO JE I MJERA APSOLUTNE ODGOVORNOSTI ZA FUNKCIONIRANJE OVOGA GRADA. Za nas je tako, a za druge je očito demagogija i prilika za prikupljanje bodova popularnosti. U svakom slučaju posljednja izmjena o komunalnoj naknadi je bila 2006. godine, dakle prije 9 godina. Neću nabrajati, jer ste vidjeli iz obrazloženja što se sve od tada promijenilo, koliko su pojedini energenti narasli i koliko je zapravo sve to otežavalo održavanje istog komunalnog standarda. 2014.godine prihod od komunalne naknade iznosio je nekih 5 i pol milijuna kuna, rekao bi čovjek da je to veliki iznos, što u biti i jest iako ni izbliza nije dostatan za namirenje još nedostajućih komunalnih infrastrukturnih stvari koje su od životne važnosti za ovaj grad odnosno njegove stanovnike. Danas ću ponoviti, jednom sam to javno rekao a to sam i napisao, i ponovit ću pred kim god treba, da bi se gospodin koji nosi prezime Grčić trebao sramiti kao jedan ortodoksni lažljivac koji nas je obmanjivao i koji je glavni krivac da se politikom njegovog ministarstva Gorski kotar, i svi oni koji su bili u tom statusu, našao u situaciji u kojoj se sada nalazi tako da nam je komunalna naknada u 2015. pala na svega 3 milijuna i 900 tisuća kuna. Mi smo upravo, vodeći računa o toj okolnosti i neodgodivim obvezama koje treba namirivati a da bi Grad mogao funkcionirati, prišli najnepopularnijoj mjeri tj. povećanju komunalne naknade. Svjesni da će to biti udar kako na fizičke osobe, dakle građane pojedince, tako i na pravne osobe pa smo, s obzirom da ne može biti dvojna nominalna naknada, korigirali koeficijente zone i koeficijente namjene kako bi gospodarstvo bilo opterećeno minimalnim povećanjem, a kućanstva, koja su zapravo u najvećem omjeru konzumenti tog komunalnog standarda, da podnesu povećanje za 50 %. To izrijekom doista zvuči vrlo bombastično i zastrašujuće, ali kada se to pretoči u realne brojke na bazi nekakvih prosječnih kvadrata koji su temelj za obračun komunalne naknade, onda to i nije tako prestrašno. To znači da je stan od otprilike 60 kvadratnih metara do sada plaćao kom. naknadu za 1 mjesec 24 kune, a s povećanjem od 50% će znači plaćati 12 kuna mjesečno više odnosno 144 kune godišnje. Podsjetit ću, dakle i na tu drastičnu posljedicu gubitka statusa iz kojih izvora bismo mogli, kad bi ih imali, financirati i nedostajući iznos komunalne naknade, a to znači: da smo izgubili 5 i pol milijuna kuna poreza na dohodak i prireza, da smo izgubili 2 milijuna kuna poreza na dobit, da smo izgubili 2 milijuna kuna po osnovi povećanja neoporezivog dijela plaće, a da je zapravo političkim podilaženjem ta plaća pojedincima povećana za 100, 200, te sretnicima s velikim plaćama, i nešto više kuna. Tako smo mi ostali bez 2 milijuna kuna da bismo daljnjom promišljenom politikom čuvanja državnog proračuna nezakonitim odlukama, vezano za zakon o obrani te upravljanju imovinom povjerenom DUUDIJU, izgubili dodatnih 1,7 milijuna kuna. Zato vas sada pitam: kako u ovakvom financijskom okruženju osigurati minimalni komunalni standard, koji je bio, iskreno, i rezultat jednog –ipak recimo - blagostanja koje je vladalo prije svih ovih neočekivanih restrikcija, a da osiguramo funkcioniranje grada? I tu postoji jednostavno rješenje: prije svega formalno pravno ne može se ovo povući na kratki period već samo na period do sljedećeg 11. mjeseca 2016. godine, jer je zakon rekao da se najkasnije u 11. mjesecu tekuće godine može mijenjati visina komunalne naknade. Što će biti s tužbama koje su podnesene o tom-potom, što će se dogoditi eventualno sa statusom Gorskog kotara odnosno lokalnih samouprava u Gorskom kotaru o tom-potom. Naime, ako nam i vrate brdsko-planinski status, s obzirom na istinitost obećanja koje je gospodin Grčić tako olako izgovarao, veliki je upitnik da li ćemo s povratkom statusa dobiti natrag i financijske prihode koje smo izgubili, jer… jedno je status a drugo su prihodi. I na kraju, istina je da je Nezavisna lista „Volimo Delnice“ išla od vrata do vrata i da nema potrebe ponovno kucati na vrata s ovakvim pitanjima. Jer, sve one kojima smo mi kucali na vrata, spreman sam susresti na ulici i pogledati ih u oči ne srameći se ni jedne svoje odluke pa ni ove koja ide ispred još nepopularnijeg rješenja, a to je da se sadašnji komunalni standard umanji za 35 % odnosno za iznos nedostajućih sredstava. Bojim se da bi njihovo nezadovoljstvo tek tada bilo daleko veće nego nakon ove odluke o povećanju. I na samom kraju: dakle, ja mogu čak priznati da smo nesposobni, jer nismo pronašli odgovarajuća rješenja za premoštenje ove situacije vezane za takav drastični gubitak prihoda, ali bih bio puno sretniji da su oni, među nama sposobniji, dostavili amandman i tako nam pomogli pri pokušaju rješavanja te situacije. Da su nas time zapravo posramili jer nismo bez njih sposobni riješiti trenutno stanje! No, s obzirom da amandmana nema, ova rasprava je samo potvrda koliko je to rezultat dobrih namjera a koliko samo ciljana demagogija ne bi li se povratilo povjerenje birača… barem na ovom području, koje je, ja sam siguran, za njih izgubljeno zauvijek ili na vrlo duge staze.

Alen Janjušević: Ja shvaćam ogorčenost gospodina gradonačelnika zbog nedostataka financijskih sredstava za rad, no treba biti pošten i reći sljedeće: da je Zakon o brdsko-planinskom području svoj kraj imao onda kad se odlučivalo o pregovaračkim područjima za ulazak Hrvatske u EU. Koliko ja znam u to doba na vlasti je bio HDZ i znalo se već od onda da će taj zakon kad-tad morati biti ukinut. Da budem do kraja fer i pošten promijenila se vlast odnosno došao je na vlast SDP, koji glede toga isto tako nije učinio ništa i to mu ne služi na čast: i to je odgovor na vašu reakciju. No, ja se nadam da će po konstituiranju nove vlasti u RH biti, naći se dovoljno razuma da se pravno-tehnički riješi pitanje Gorskog kotara; da li posebnim zakonom da li posebnim dijelom u Zakonu o regionalnom razvoju. No gospodine gradonačelniče, taštinu na stranu i recimo da je bilo dovoljno vremena od pregovora o ulasku u EU, kad su se sastavljala pregovaračka područja do danas, da svi s područja Gorskog kotara, uključivši i sve stranke, ulože svu energiju i da nađu rješenje. Međutim, rješenje se nije našlo. Očito iz velikih stranaka ne razmišljaju baš previše o Gorskom kotaru. Možda u sljedećem sazivu Sabora RH i nakon formiranja nove vlade bude drugačije, a i morat će biti drugačije. Barem se nadam. To je s jedne strane, a s druge kad govorite o povećanju energenata, tu je glavna zamka, tu ste kontradiktorni jer u obrazloženju ove odluke piše „da je došlo ne samo za grad, za građane do poskupljenja električne energije za oko 60 %. Znači 8 % za poduzetništvo, 25 % za kućanstvo, naftnih derivata 70 %“. To je po meni potpuna nelogičnost. Ja još uvijek mislim da grad može funkcionirati bez povećanja komunalne naknade tj. bez donošenja ove odluke.

Ivan Topić: Slažem se s kolegom Janjuševićem: znači cijena energenata kako raste tako je pogađala građanstvo, sad bi ja htio biti malo demagog i reći: unatoč svim nedaćama koje su nam se dogodile vi se niste libili dignuti kvotu svoje plaće. Mislim da bi bilo moralno, kada govorimo o te dvije kvote, da njihov rast bude obrnuto proporcionalan ako već želite preuzeti odgovornost za ovo što nam se događa, a znamo što slijedi i kamo sve ovo skupa vodi. Što se tiče amandmana koje nismo dali, a vi stalno to ponavljate, reći ću: da bi netko dao amandman treba imati trećinu u Gradskom vijeću, a ja ju nemam. Nadalje, sam Odbor (za kom.poslove…) kaže da nije bio uključen odnosno nije ih se tražilo za savjet prilikom koncipiranja ove odluke. Pa kad se žalite da nemate amandmane zašto niste uključili tijela koja žele, koja mogu pridonijeti donošenju kvalitetnijeg rješenja? Ali ne, vi nam tjedan dana prije donošenja odluke, i to nije prvi put, te materijale podastrete pod nos i kažete da nema amandmana. Naravno da ih nema. Ja u tih tjedan dana moram skupiti informacije, skupiti još 4 čovjeka koji će me podržati, a nemam ih.

Alen Janjušević: Replika, gospodinu Topiću. Nisam išao za tim da se povećala plaća gospodina gradonačelnika nego, već smo jednom ovdje govorili, napravimo izračun koliko nas košta zamjenik, profesionalac u Gradu. Krenimo prvo od sebe, stavimo zamjenika za volontera pa ćemo iz toga namiriti veliki dio nedostajućeg iznosa, pa nećemo tražiti povećanje komunalne naknade.

Predsjednica daje Odluku na glasovanje nakon čega konstatira da Gradsko vijeće **nije prihvatilo Odluku o šestoj izmjeni i dopuni Odluke o komunalnoj naknadi** (5 glasova za, 3 protiv i 4 suzdržana glasa).

S obzirom da točka nije prošla gradonačelnik povlači s dnevnog reda **5. točku** koja je u vezi s prethodnom, a to je Odluka o izmjeni vrijednosti boda za izračun komunalne naknade.

Točka 6.

Goran Pernjak: Glasat ću ZA jer smatram da svako radno mjesto koje se može dobiti takvim

načinom je hvalevrijedno.

Ivan Topić: Slažem se s odlukom i podržavam ju samo se pitam zašto nije donesena ranije?

Gradonačelnik: Pa zato gospodine Topiću, što godinu dana pokušavam doći do zemljišta besplatno, bez naknade a vi to očito niste slušali. Dajte malo kvalitetnijih prijedloga s obzirom da imate „silne kapacitete“ pa će mi biti lakše.

Ivan Topić: Sami ste došli na ono o čemu smo prije godinu dana govorili.

Alen Janjušević: U potpunosti podržavam potpisivanje sporazuma s HŠ i da se konačno riješi slučaj Palfinger u Poslovnoj zoni Kendar. Ja ću upozoriti da SDP isto tako već godinu i pol dana - ako ne i više - ovom Vijeću govori da se potraži izlaz rješavanjem na takav način. Podržavam Odluku iako mislim da je do nje došlo malo prekasno. A što se tiče samog prava građenja malo me škaklja zbog čega Grad, nakon što je investitor došao do uporabne dozvole, daje bezuvjetno zemljište investitoru? Zar to nije moglo ići tako da se pravo građenja daje na 99 godina?

Gradonačelnik: Pravo građenja se može dati na 99 godina ali je pravo građenja uvijek vrlo financijski neisplatljivija investicija nego kupoprodaja zemljišta. Prema tome, mi s pravom građenja želimo zaštititi interese Grada na način da se onoga koji će dobiti pravo građenja, da u roku od 5 godina ishodi uporabnu dozvolu što će biti garancija da će započeti s investicijom, a da nakon toga, ako vidimo da postoji ozbiljna namjera i želja da se materijalizira zemljište radi onoga radi čega je kupljeno, nema razloga da se po cijenama koje su važeće u tom momentu ne raspiše natječaj i proda zemljište za tu i tu namjenu. Želimo biti korektni partneri ali i zaštititi interes grada kroz ovaj način prava građenja.

Gradsko vijeće je, nakon rasprave, jednoglasno donijelo **ODLUKU o sklapanju Sporazuma s**

**Hrvatskim šumama,** ona se prilaže i čini sastavni dio Zapisnika.

Točka 7.

Gradsko vijeće je jednoglasno i bez rasprave donijelo **ODLUKU o osnivanju prava građenja**

**na zemljištu u Poslovnoj zoni Kendar** koja se prilaže i čini sastavni dio Zapisnika.

Točka 8.

Ivan Topić: Ova odluka neće ništa bitno promijeniti, naš glas neće puno vrijediti kao što nije ni do sada vrijedio. No, kada se povede priča o GSC-u, onda se nadovezuju činjenice kao: Županija je ta koja daje puno novca, Grad Delnice daje malo itd. PGŽ daje puno jer i ima puno više novca nego mi. A postavlja se i pitanje što je to GSC učinio protekle godine na području Grada Delnica? Imamo nazovi svlačionice, a u biti kvazi kontejnere, za koga? Za fiktivne hokejaše koje nećemo skoro vidjeti. Kome za volju se to išlo raditi? S druge strane imamo dvoranu koja nije klimatizirana, i na to smo upozoravali, a oni su se oglušivali. Nadalje, zašto ne primamo financijska izvješća od GSC-a na što je upozorila i državna revizija prošle godine, pred vijećnike nije došao niti nalaz te revizije (ja sam ga slučajno dobio preko jedne vijećnice u Županijskoj skupštini), nego nas se straši da ako se nema dovoljno poslovnih udjela GSC neće moći funkcionirati. Hoće, na način kako je funkcionirao i do sada, A TO JE: CIJELO VRIJEME S GUBITKOM! Zato što 50% troši na zaposlenike, jer je to firma za političke partijske uhljebe i vrijeme je da svi zajedno počnemo razmišljati u drugom smjeru, da nađemo rješenje za ove naše objekte, jer ovo je nebuloza.

*Sa sjednice odlazi vijećnica Maja Kezele pa predsjednica konstatira da je nazočno* ***11 vijećnika****.*

Alen Janjušević: Riječ je o izmjeni Društvenog ugovora na štetu dosadašnje ugovorne strane Grada Delnica gdje su udjeli grada smanjeni. Sa smanjivanjem udjela, na žalost, smanjuju se i upravljačka prava. Vrlo je logično zašto dolazi do izmjene ugovora - jer Grad ne može izvršavati svoje financijske obveze prema GSC-u. Niti jedna varijanta od toga nije dobra. No, smatram da kad je GSC osnovan da je to bilo iz razloga što je PGŽ u srcu Gorskog kotara, u najjačoj JLS željela stvoriti društvo koje će biti generator ostaloga, preko kojeg će ići različiti tokovi novca u različitim investicijama, pa se i mi sami moramo zapitati koliko smo tu osobno krivi što jednostavno sada iskačemo izvan tračnica. Onda, to je možda samo početak izlaska Grada iz GSC-a, jer to znači da Grad praktički više ne može niti jednu odluku donijeti s nekim određenim pravom veta, a koja će krucijalno utjecati na tu temu u budućnosti. Netko se može sutra sjetiti i dati toj firmi ime Platak d.o.o., preseliti je u Rijeku i tsl. S time Gorski kotar i Grad Delnice samo gube a gube zato što smo si sami krivi, jer ne možete jedan konop povlačiti s obje strane tako snažno i očekivati da on ne pukne. Evo, puca. I puknuo je. Osobno neću glasati ZA i podržati ovu odluku, jer znam da su tu i dublje stvari no svakako mislim da to nije dobro za

Delnice.

Marijan Pleše: GSC je zamišljen da bude goranski, ne delnički; bilo je zamišljeno da sve JLS dio kolača prenesu preko GSC-a, a on će pomoći u razvojnim segmentima sporta, turizma i dr. No, kad je došlo u pitanje financiranje, kad su se najavili projekti krenulo se s idejom da svaka JLS želi imati svoju društvo i sve se rasplinulo. Po prilici kao kod Radija Gorski kotar. Dok je unutra bila Županija bilo je OK, a onda jao i pomagaj. Tko ima sukno i škare? Naravno, Županija, a mi smo se vrtjeli oko kostiju na kojima nema ništa.

Boris Lozer: Upravljanje GSC – ako se sjećate otprilike prije godinu dana - pitao sam sada već

bivšeg direktora Medvedeca, vezano na tzv. ledenu dvoranu kako da je ona aktivna samo zimi, dakle prosinac-siječanj-veljača, bez računice, posve neekonomski, jer nema nikoga. S obzirom da je to multifunkcionalna dvorana pitao sam što se namjerava učiniti u periodu kada nema leda? Odgovoreno mi je da se sprema dosta obiman plan, između ostalog i line hokej, međunarodne turnire, međutim od toga ipak ništa. Dakle, jedan od veoma važnih zadataka, kako čujem sada novog menadžera, jest da - s obzirom da smo povjerili GSC na upravljanje i da je njihov zadatak da sve te objekte popune, da dovede ljude, korisnike i da taj posao krene. Htio bih samo podsjetiti da su i Splićani imali Spaladium arenu i doveli su menadžera iz Amerike za velike novce, međutim nikakvih rezultata nije bilo. Spaladium propada, da ne govorim kolika je to vrijednost spram naše male ali za mali grad i malu županiju velike vrijednosti, i mislim da je vrijeme da se ljudi koji upravljaju, kojima su dati vrijedni, lijepi objekti, pokrenu i da konačno krene realizacija programa, jer… ukoliko Delnice izlaze a i ostale JLS su izašle, pitanje je vremena koliko će sama PGŽ, u svjetlu novih ekonomskih odnosa, moći financirati Goranski sportski centar.

Gradonačelnik: Gospodin Janjušević je rekao koji je bio povod i razlog zašto je došlo odnosno

zašto je predložena izmjena Društvenog ugovora. Mnogi će se sjetiti da je Grad s nešto manje od 500 tisuća kuna financirao operativno-kadrovske troškove GSC-a i da je sad ta mogućnost spala na svega 180 tisuća kuna. Grad nema novaca da bi mogao pratiti financijske obveze koje su dogovorene u iznosima osnivačkih prava. Prema tome PGŽ je preuzela obvezu da će taj dio sredstava namaknuti iz svog proračuna, a što se tiče primjedbe da to nije dobro za Grad Delnice pa naravno da nije dobro, no i u trenutku kad smo došli na vlast Grad je imao svega 26 % udjela te je mogućnost nekakvog postavljanja uvjeta bila gotovo pa nikakva. Zato jer je PGŽ imala većinski paket, a sada u ovoj konstelaciji odnosa kad su tu i Čavle, i kad sve stavimo u kontekst političkih snaga, apsolutno je prevaga na strani onih koji su zajedno, i koji će donijeti odluke kakve žele, opet - nadam se u najboljem interesu GSC-a, jer to povlači svu sportsku infrastrukturu koju je izgradio ovaj Grad, dakle ne GSC, ne PGŽ, a niti Općina Čavle. Za mene je tu ključno sljedeće: ako dođe do stečaja, a ja procjenjujem da će do stečaja doći vrlo

brzo ako se činjenice radikalno i bitno ne promjene, da sva ova infrastruktura, kojom upravlja GSC, **ne može** biti predmetom stečaja… jer je to imovina dana samo na privremeno korištenje temeljem sporazuma pa ne može biti predmetom namjere vjerovnika. To je prva dobra stvar. Druga dobra stvar je, bez obzira na majoritet PGŽ-je, pa kad i ne bi bila Općina Čavle na toj strani, da nema te zakonske obveze da Skupština, koja ima većinu, obveže Grad Delnice na snošenje gubitka na kraju poslovne godine. Nema te zakonske ni bilo koje druge sile koja to može učiniti. Pravo je Grada Delnica, po Zakonu o trgovačkim društvima, da učestvuje u podjeli dobiti, daj Bože, iako - bojim se da to neće biti nikada – ali ne postoji obveza da nas bez obzira na broj glasova, prisile da financiramo njihov gubitak. Gubitak GSC-a je lani iznosio oko 1.200.000 kuna, ja sam otvoreno na Skupštini rekao da Grad neće dati niti jednu lipu, jer nema od čega, a pridružila se Općina Čavle rekavši također da neće dati niti jednu lipu jer nema. Svjesna da neće dobiti ni od nas ni od Čavli PGŽ je preuzela obvezu da će pokriti gubitak uz uvjet da će buduće sufinanciranje troškova prema dobavljačima i administrativni trošak sustava riješiti promjenom odnosa u temeljnom osnivačkom aktu. Dakle, ili prihvati ili ostavi. Temeljni uvjet da bi uopće izmjena Društvenog ugovora prošla jest da se prihvati na našem Gradskom vijeću, na Općinskom vijeću Općine Čavle, te na Županijskoj skupštini. Rekao bih da se radi o jednom administrativnom aktu koji ima svoju itekako veliku težinu, ali uz činjenicu da struka kaže da u ovoj situaciji, ako se ništa bitno radikalno ne desi, ovaj sustav ima novaca samo za direktora i za knjigovođu. Svi ostali su nepotrebni trošak koji sustav jednostavno ne može podnijeti. To govori da taj sustav tone u najkraćem roku.

Alen Janjušević: Zapravo svim zaposlenicima GSC egzistencija i radno mjesto vise o niti!

Gradonačelnik: Ja sam pred Vama javno negodovao na kadroviranje kad je razriješen bivši direktor Majnarić, kada je došlo do izbora novog a postojeći je ostao u sustavu. Ako je bio nesposoban za direktora onda je definitivno nesposoban i za bilo koju drugu funkciju. S njegovim ostankom GSC-u je ostao financijski problem.

Nada Glad: Ovaj zaključak je dakle samo jedna grudica snijega koju treba još zakotrljati PGŽ i

Općina Čavle, a onda rješavati Skupština trgovačkog društva, pozivam vas na glasovanje. Nakon rasprave Gradsko vijeće je sa 9 glasova za, 1 protiv i 1 suzdržanim glasom donijelo **ZAKLJUČAK o prihvaćanju prijedloga izmjene Društvenog ugovora Trgovačkog društva Goranski sportski centar d.o.o. Delnice.** Zaključak se prilaže i čini sastavni dio Zapisnika.

Točka 9.

Nada Glad: Po pitanju ove materije tvrdim da je došlo je do greške u komunikaciji prema Sudu kojem se podaci dostavljaju. U upozorenju se tvrdi da je gosp. Lozer „zakasnio“ sa slanjem podataka što nije točno.

Boris Lozer: Ja zapravo i ne znam da sam zakasnio. Šteta što ovdje nema zamjenice gradonačelnika koja je rekla da to nije moja greška nego greška jedne djelatnice Grada, ime joj neću spominjati. Sva priča je u tome.

Nakon rasprave Gradsko vijeće je sa 9 glasova za, 2 glasa protiv donijelo **ODLUKU o obustavi isplate sredstava za redovito godišnje financiranje iz Proračuna Grada Delnica vijećniku Borisu Lozeru.** Odluka se prilaže i čini sastavni dio Zapisnika.

Dnevni red je iscrpljen i predsjednica zaključuje sjednicu.

Dovršeno u 18,10 sati.

Napisala Predsjednica

Klaudija Kumpar Nada Glad